ປະທານາທິບໍດີ Obama ຊົມເຊີຍ ແລະຂອບໃຈ ທີມ USA (ວີດີໂອ)
ປະທານາທິບໍດີ​ສະຫະລັດ ​ເວົ້າເຖິງເລື້ອງການແຂ່ງຂັນ ກິລາໂອລິມປິກ ແລະຂອບໃຈ ບັນດານັກກິລາອາເມຣິກັນ ໃນຄໍາປາໄສປະຈໍາສັບປະດາ ຂອງທ່ານ.
ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ໂຈະການເວົ້າເຖິງເລື້ອງການເມືອງ ກ່ຽວກັບການໂຄສະນາຫາສຽງເລືອກຕັ້ງປະທານາທິບໍດີຂອງທ່ານໄວ້ ໃນຄໍາປາໄສປະຈໍາ ອາທິດ ວັນເສົາມື້ນີ້ ແລະໄດ້ກ່າວເຖິງເລື້ອງການແຂ່ງຂັນກິລາໂອລິມປິກແທນ ທ່ານໂອບາມາໄດ້ກ່າວຂອບໃຈບັນດານັກກິລາຂອງທີມ USA ຢູ່ໃນທັງການແຂ່ງຂັນກິລາ ໂອລິມປິກລະດູຮ້ອນທໍາມະດາ ແລະການແຂ່ງຂັນຂອງພວກນັກ ກິລາພິການ ທີ່ເອີ້ນວ່າ Paralympics ນັ້ນ ທີ່ພວກເຂົາເຈົ້າໄດ້ “ນໍາສະເໜີພາບພົດທີ່ດີທີ່ສຸດຂອງອາເມຣິກາ ຕໍ່ໂລກ ” ທ່ານໂອບາມາໄດ້ເອີ່ຍຊື່ນັກກິລາທີ່ເດ່ນໆຫລາຍຄົນ ແລະກ່າວວ່າທ່ານຮູ້ສຶກເຕັມໄປດ້ວຍ ຄວາມພາກພູມໃຈ ເວລາທີ່ທ່ານນັ່ງເບິ່ງສາວນ້ອຍ Gabby Douglas ອາຍຸ 15 ປີ ສະແດງ ຄວາມສາມາດດ້ານ gymnastics ທຸກໆປະເພດຂອງນາງໄດ້ ຢ່າງບໍ່ຜິດພາດດ້ວຍຄວາມ ອ່ອນຊ້ອຍສະງ່າງາມ ແລະຄ້ວາເອົາຫລຽນຄໍາໄປ ປະທານາທິບໍດີໂອບາມາ ທີ່ສະຫລອງວັນຄົບຮອບວັນເກີດ 51 ປີ ໃນວັນເສົາມື້ນີ້ ກ່າວວ່າ ການເຮັດວຽກເຝິກຝົນຢ່າງໜັກແລະການເສຍສະລະຂອງນັກກິລາ ທັງຍິງແລະຊາຍ ທີ່ເຂົ້າ ຮ່ວມ ໃນການແຂ່ງຂັນໂອລິມປິກທີ່ລອນດອນນັ້ນ ແມ່ນເປັນສິ່ງດົນບັນດານໃຈຢ່າງສູງ